Noord-Kaapse premier in hof oor haatspraakSylvia Lucas. Foto: GCIS Lucas word daarvan beskuldig dat sy in 2010 tydens ŉ begrotingsrede in haar bekendstellingstoespraak vir John Block, die provinsiale voorsitter van die ANC in die Noord-Kaap, gesê het: “Hotnots is net goed vir klere en kos.” Die toespraak is oor vyf gemeenskapsradiostasies uitgesaai. Stanley Peterson, ŉ lid van die Nasionale Khoi- en San-mense, het aan News24 gesê die saak gaan oor die waardigheid van sy mense. “[Lucas] moet op alle mediaplatforms onvoorwaardelik om verskoning vra en berou toon,” het hy gesê. Peterson, ŉ voormalige lid van die ANC, het Lucas voor die Menseregtekommissie gedaag. Albei partye het tydens ŉ bemiddelingsproses voor advokaat Lawrence Mushawne verskyn en Lucas is aangeraai om verskoning te vra, wat sy nooit gedoen het nie. “Dit het my met geen ander keuse gelaat as om die hof te nader nie, want niemand is verhewe bo die reg nie,” het Peterson gesê. Hy het gesê Lucas is gewillig om hom om verskoning te vra, maar hy glo haar verskoning moet aan die hele Khoi- en San-gemeenskap gerig word. “Jy kan nie in vandag se tye sulke woorde gebruik nie, veral nie as jy die premier is nie. Sy behoort ŉ voorbeeld te stel.” News24